Video: Wat jou kind vóór die matriekvakansie moet weet | Maroela Media
Hendri Myburgh gesels met Louis van Bergen, 'n assosiaat by Weavind & Weavind, op Die GROOT Ontbyt. (Skermskoot)
Die gevoel wanneer 'n matrikulant uiteindelik die laaste vraestel van sy of haar skoolloopbaan geskryf het, is een van vreugde, verligting en vryheid.
Ongelukkig gaan dié gevoel en die feesviering wat volg dikwels gepaard met roekelose gedrag en verontagsaming van reëls. En dít is juis waarteen Louis van Bergen, 'n assosiaat by Weavind & Weavind, waarsku.
Geen skoolreëls beteken nie geen gevolge nie, het Van Bergen in 'n onderhoud op die ontbytprogram, Die GROOT Ontbyt, gesê. "Indien jy die wet oortree wanneer jy met vakansie is, kan jy steeds vervolg word en met 'n strafregtelike rekord opgesaal sit. En niemand wil hul volwasse lewe met 'n misdaadrekord begin nie."
Van Bergen sê om 'n skoolverlater te wees, is geen verskoning vir wetlike oortredings nie – inteendeel, wetgewing by gewilde matriekvakansiebestemmings word gewoonlik nog strenger toegepas omdat jongelinge hulle dikwels in dié tyd aan oortredings skuldig maak.
Van Bergen raai ouers aan om met hul kinders 'n gesprek aan te knoop oor moontlike oortredings voordat hulle met matriekvakansie vertrek. "Ouers moet waaksaam wees en met hul kinders gesels oor wat hulle mag doen en wat nie," sê hy.
Een van dié aspekte wat matrikulante moet weet, is dat dit 'n strafregtelike oortreding is om dronk op straat te wees of alkohol op straat te gebruik. "Moet ook nie onder die invloed van drank bestuur nie. Maak eerder van 'n taxi gebruik of wys iemand aan wat nugter gaan bly om die aand te bestuur."
Van Bergen wys uit dat om besope agter die stuurwiel in te klim baie ernstiger gevolge as net 'n dronkbestuuraanklag tot gevolg kan hê. "Jy kan van strafbare manslag aangekla word indien jy 'n ongeluk veroorsaak waarin iemand sterf."
Hy waarsku ook teen seksuele aktiwiteite tydens matriekvakansie. "Skoolverlaters moet daarvan bewus wees dat seks met minderjariges 'n oortreding is. Selfs al gee die ander persoon sy of haar toestemming, as hy of sy jonger as 16 jaar oud is, kan jy van statutêre verkragting aangekla word."
Hy raai ouers ook aan om met hul kinders te praat oor dwelmgebruik en veral die gebruik van dagga. "Ons weet jy mag nou cannabis privaat gebruik, maar ook net 'n bepaalde hoeveelheid. Bly maar weg van dwelms. Dit is 'n tyd om fees te vier en tyd saam met jou vriende te geniet; moet dit nou nie bederf met só iets nie."
Sibusiso Malaza, LUR vir onderwys in Mpumalanga, het verlede week skoolverlaters gewaarsku om hulle nie aan swak gedrag en wetlike oortredings skuldig te maak tydens hul matriekvakansie nie. "Ons doen 'n beroep op ouers om saam met skole te werk om hierdie sogenaamde 'pens down-partytjies' te veroordeel en leerders in te lig oor die ernstige gevolge daarvan," het Malaza gesê.
"Daar het voorheen al aaklige dinge gebeur juis weens hierdie partytjies. Dit is op grond daarvan dat ons leerders wil waarsku."
Die SAPD het ook in 'n verklaring matrikulante sterk afgeraai om hulle aan roekelose en onverantwoordelike gedrag skuldig te maak, veral wanneer hulle onder die invloed van alkohol is of deur vriende gedwing word om iets te doen.
Kyk gerus hier na die volledige onderhoud met Louis van Bergen. Die GROOT Ontbyt word elke weeksoggend tussen 06:00 en 08:00 regstreeks uitgesaai op GROOTfm 90.5 of DStv-kanaal 144.
In die nuus matriek-app Matrieks video
Gelofte gevier met herdenking van hoeksteenlegging
My raad, beproef alle dinge en behou die goeie. Moet nooit jou opvoeding vergeet nie. As jy nie goeie opvoeding gehad het nie, jammer vir jou. Soos hulle se^, breeding counts, en soort soek soort.
Mense moet tog net nie soos Hurricane Meghan optree nie.
In my dae was daar nie sulke goed. Jy het maar saam met jou ouers met vakansie gegaan (dis nou as jul Des weggegaan het) en dit was dit. Ekself het die Vrydag my laaste vak geskryf en die Maandag begin werk – niks vakansie gehad, maar was te bly ek het werk gekry so het ingespring!
"Brannas het nie brieke nie" en dit geld vir seuns en meisies. Party van hierdie partytjies sal groot jollers laat bloos. Veral in Margate.